De fleste av oss setter melka i kjøleskapsdøra, men det er ikke alltid så lurt. Særlig ikke i varmen som er nå.

– Selv om det er vanlig praksis bør man ikke oppbevare melka i kjøleskapsdøren. Der er den mer utsatt for varierende temperaturer, sier ernæringsrådgiver Terese Glemminge Arnesen.

Skal melken vare lengst mulig bør den holdes jevnt kald, og ved maksimalt fire grader.

– Hvis ikke kan den få en uønsket bakterievekst og bli sur på smak, forklarer hun.

Terese Glemminge Arnesen er ernæringsrådgiver ved Opplysningskontoret for Meieriprodukter og råder alle til å la melkekartongen stå nederst i kjøleskapet. Foto: melk.no

Viktig med rett temperatur

– Ideelt sett er det helt rett at melken ikke bør stå i døra, men det handler i utgangspunktet om hvor ofte døra går opp, sier professor ved NMBU Veterinærhøgskolen Per Einar Granum.

Han sier at det aller viktigste er at kjøleskapet holder en temperatur på under fire grader.

– I store familier der mange bruker kjøleskapet vil døra automatisk gå oftere opp. Samtidig drikkes melka gjerne raskere opp også.

Han forklarer at det også handler om hvor mye melk det er igjen i kartongen. Jo mer melk det er igjen, jo mer tåler den av variasjon i temperaturen.

Eget termometer i døra

Seniorforsker ved matforskningsinstituttet Nofima Solveig Langsrud sier at undersøkelser har vist at de øverste hyllene og døra i kjøleskapet er de varmeste stedene.

– Du bør helst ikke ha melken der hvis du ønsker at den skal holde lenge, sier hun.

Hun understreker at det er vel så viktig at matvarer som er spiseklare og ikke skal varmes opp før bruk oppbevares i de kaldeste delene av kjøleskapet.

– Dette gjelder blant annet mykoster, middagsrester og pålegg som ikke inneholder konserveringsmiddel, sier hun.

Langsrud anbefaler å måle temperaturen i kjøleskapsdøra med et eget termometer hvis du er i tvil om temperaturen.

Bruk sansene

Hvor lenge man kan la melken være ute av gangen, kommer an på temperaturen og hvor fersk melka er.

– Er du usikker på holdbarheten bør du heller bruke sansene enn å se på datoen. Smaker melka godt er det ingenting i veien for å bruke den, sier Terese Glemminge Arnesen.

Hun sier at «best før» bare er en garanti fra produsenten om at kvaliteten skal være god til denne datoen.

– Oppbevarer man melk riktig holder den lengre enn man tror, sier hun.